Mica Sirenă, amplasată pe o stâncă rotundă din portul Langelinie, este una dintre cele mai cunoscute atracții turistice din Danemarca. Sculptura, cu o înălțime de 1,25 m și o greutate de 175 kg, expusă festiv la data de 25 august 1913, este creația sculptorului Edvard Eriksen. Capul sirenei a fost modelat după balerina Ellen Price, iar trupul nud după corpul soției sculptorului. Anual, sculptura este admirată de peste un milion de turiști. De menționat că originalul sculpturii se află păstrat într-un loc secret din Danemarca, în port aflându-se în prezent numai o copie. Statuia de bronz "Mica sirenă", comoara Danemarcei, a părăsit Copenhaga, pentru prima dată în aproape 100 de ani, pentru a fi plasată în pavilionul danez al Expoziției Mondiale din 2010 deschisă în Shanghai între 1 mai și 31 octombrie 2010.